FLOYD เลื่อนประชุมผหถ.หนี “โควิด” ไฟเขียวปันผล 0.09 บ./หุ้น 24 เม.ย.นี้
FLOYD เลื่อนประชุมผหถ.หนี “โควิด” ไฟเขียวปันผล 0.09 บ./หุ้น 24 เม.ย.นี้
30 มี.ค. 2563

นายทศพร จิตตวีระ กรรมการผู้จัดการ บริษัท ฟลอยด์ จำกัด (มหาชน) หรือ FLOYD ผู้ให้บริการรับเหมาติดตั้งงานระบบไฟฟ้า งานวิศวกรรมระบบสาธารณูปโภค และเครื่องกลแบบครบวงจร เปิดเผยว่า จากสถานการณ์การแพร่ระบาดของเชื้อไวรัสโคโรนา 2019 (COVID-19) บริษัทฯ ได้ตระหนักถึงความปลอดภัยของผู้เข้าร่วมประชุม และผู้ที่มีส่วนเกี่ยวข้องทั้งหมด
รวมทั้งเป็นการปฏิบัติตามมาตรการขอความร่วมมือจากทางประกาศของรัฐบาล ที่ประชุมคณะกรรมการบริษัท ครั้งที่ 2/2563 เมื่อวันที่ 27 มีนาคม 2563 มีมติอนุมัติให้เลื่อนการจัดประชุมสามัญผู้ถือหุ้นประจำปี 2563 ซึ่งกำหนดจัดในวันที่ 17 เมษายน 2563 ออกไปไม่มีกำหนด และยกเลิกวาระการประชุมสามัญผู้ถือหุ้นประจำปี 2563
ทั้งนี้ การเลื่อนประชุมผู้ถือหุ้นดังกล่าวไม่ได้ส่งผลกระทบต่อการดำเนินงานของบริษัทฯ อย่างเป็นนัยสำคัญแต่อย่างใด หากสถานการณ์คลี่คลายและมีความเหมาะสมแล้ว คณะกรรมการบริษัทจะพิจารณากำหนดวันประชุม ระเบียบวาระการประชุมสามัญผู้ถือหุ้นประจำปี 2563 และจะแจ้งให้ผู้ถือหุ้นทราบต่อไป
อย่างไรก็ตาม เพื่อเป็นการลดผลกระทบที่อาจเกิดกับผู้ถือหุ้นจากการเลื่อนประชุมผู้ถือหุ้นดังกล่าว ที่ประชุมคณะกรรมการบริษัทยังอนุมัติการจ่ายเงินปันผลระหว่างกาลจากกำไรสุทธิผลการดำเนินงานปี 2562 สิ้นสุด ณ วันที่ 31 ธันวาคม 2562 ที่ได้รับการตรวจสอบจากผู้สอบบัญชีแล้ว และกำไรสะสม ในอัตราหุ้นละ 0.09 บาท  รวมเงินปันผลจำนวนทั้งสิ้น 32,400,000 บาท
โดยกำหนดวันที่ไม่ได้รับสิทธิปันผล (XD) ในวันที่ 9 เมษายน 2563 กำหนดรายชื่อผู้มีสิทธิได้รับเงินปันผล (Record Date) ในวันที่ 10 เมษายน 2563 และกำหนดจ่ายเงินปันผลในวันที่ 24 เมษายน 2563 ทั้งนี้ คณะกรรมการบริษัทจะไม่เสนอต่อที่ประชุมสามัญผู้ถือหุ้น ประจำปี 2563 เพื่อพิจารณาอนุมัติการจ่ายเงินปันผลประจำปี 2562 อีก และบริษัทฯ ได้เผยแพร่มติที่ประชุมดังกล่าวต่อตลาดหลักทรัพย์แห่งประเทศไทยเมื่อวันที่ 27 มีนาคม 2563 เรียบร้อยแล้ว